आरआईएल नए कारोबार में जल्द दे सकती है दस्तक  
फिलहाल वैश्विक निजी इक्विटी कंपनी डीई शॉ को बतौर सहयोगी शामिल किया गया है लेकिन पूरे कारोबार के लिए केवल यही कंपनी नहीं रहेगी।
रिलायंस इंडस्ट्रीज के चेयरमैन मुकेश अंबानी शुक्रवार को कंपनी के शेयरधारकों को संबोधित करते समय गठजोड़ तथा संभावित अधिग्रहण के जरिये नए कारोबार में कदम रखने की घोषणा कर सकते हैं।  रिलायंस इंडस्ट्रीज के शेयरधारकों की 37वीं वार्षिक बैठक में अंबानी कंपनी के वित्तीय सेवा, दूरसंचार तथा बिजली जैसे नए क्षेत्रों में प्रवेश के साथ उर्जा, कपड़ा तथा खुदरा जैसे मौजूदा कारोबार के विस्तार की की योजना का खुलासा कर सकते हैं।  ज्ञात सूत्रों के अनुसार अंबानी वित्तीय सेवा समेत विभिन्न उद्यमों के लिए नए सहयोगी पर ध्यान दे सकते हैं।  फिलहाल वैश्विक निजी इक्विटी कंपनी डीई शॉ को बतौर सहयोगी शामिल किया गया है लेकिन पूरे कारोबार के लिए केवल यही कंपनी नहीं रहेगी बल्कि अन्य कंपनियों के साथ भी गठजोड़ किया जा सकता है।  रिलायंस इंडस्ट्रीज की फिलहाल 1,50,000 करोड़ रुपये निवेश की योजना है और जल्दी ही इस बारे में कुछ घोषणा हो सकती है।  पिछले सप्ताह वैश्विक वित्तीय सेवा कंपनी एचएसबीसी ने एक रिपोर्ट में कहा था कि पर्याप्त नकदी वाली रिलायंस इंडस्ट्रीज विदेशों में अधिग्रहण तथा दूरसंचार सेवा शुरू करने की घोषणा कर सकती है।  इससे पहले अप्रैल में कंपनी ने कहा था कि वह विस्तार और अधिग्रहण दोनों रास्तों से अपने कारोबार को आगे बढ़ाएगी। इसके अलावा आरआईएल ने पेट्रो-रसायन कारोबार में घरेलू मांग को पूरा करने के लिए 10 अरब डॉलर के निवेश कार्यक्रम की भी घोषणा की।  फरवरी में निवेशकों के सम्मेलन में आरआईएल ने अगले पांच साल में उर्जा और दूरसंचार सहित विभिन्न क्षेत्रों में 25 से 30 अरब डॉलर के निवेश का अनुमान व्यक्त किया था।